สรุปภาวะตลาดต่างประเทศวานนี้
สรุปภาวะตลาดต่างประเทศประจำวันที่ 23 ส.ค.59
24 ส.ค. 2559

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (23 ส.ค.) ขานรับข้อมูลของกระทรวงพาณิชย์สหรัฐที่ระบุว่า ยอดขายบ้านใหม่เดือนก.ค.พุ่งขึ้นแตะระดับสูงสุดในรอบเกือบ 9 ปี นอกจากนี้ ตลาดยังได้รับแรงหนุนจากการฟื้นตัวขึ้นของราคาน้ำมัน หลังจากอิหร่านส่งสัญญาณพร้อมร่วมมือกับประเทศผู้ผลิตน้ำมันเพื่อเข้าพยุงราคาในตลาด
ดัชนีเฉลี่ยอุตสาหกรรมดาวโจนส์ปิดที่ 18,547.30 จุด เพิ่มขึ้น 17.88 จุด หรือ +0.10% ดัชนี NASDAQ ปิดที่ 5,260.08 จุด เพิ่มขึ้น 15.48 จุด หรือ +0.30% ดัชนี S&amp;P500 ปิดที่ 2,186.90 จุด เพิ่มขึ้น 4.26 จุด หรือ +0.20%
 
ตลาดหุ้นยุโรปปิดบวก เมื่อคืนนี้ (23 ส.ค.) ขานรับรายงานที่ระบุว่า ดัชนีผู้จัดการฝ่ายจัดซื้อ (PMI) ภาคบริการและภาคการผลิตของยูโรโซนยังคงมีการขยายตัวในเดือนส.ค. นอกจากนี้ ตลาดยังได้รับแรงหนุนจากการพุ่งขึ้นของหุ้นกลุ่มการเงินและกลุ่มเหมืองแร่
ดัชนี Stoxx Europe 600 ปรับตัวขึ้น 0.9% ปิดที่ 343.60 จุด
ดัชนี CAC-40 ตลาดหุ้นฝรั่งเศสปิดที่ 4,421.45 จุด เพิ่มขึ้น 31.51 จุด หรือ +0.72% ดัชนี DAX ตลาดหุ้นเยอรมันปิดที่ 10,592.88 จุด เพิ่มขึ้น 98.53 จุด หรือ +0.94% ดัชนี FTSE 100 ตลาดหุ้นลอนดอนปิดที่ 6,868.51 จุด เพิ่มขึ้น 39.97 จุด หรือ +0.59%
 
ตลาดหุ้นลอนดอนปรับตัวเพิ่มขึ้น เมื่อคืนนี้ (23 ส.ค.) เพราะได้รับปัจจัยหนุนจากการปรับตัวเพิ่มขึ้นของหุ้นกลุ่มอสังหาริมทรัพย์
ดัชนี FTSE 100 ปิดปรับตัวขึ้น 39.97 จุด หรือ 0.59% แตะที่ 6,868.51 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (23 ส.ค.) โดยได้รับแรงหนุนจากข่าวที่ว่า อิหร่านส่งสัญญาณพร้อมร่วมมือกับประเทศผู้ผลิตน้ำมันเพื่อเข้าพยุงราคาในตลาด
สัญญาน้ำมันดิบ WTI ส่งมอบเดือนต.ค.เพิ่มขึ้น 69 เซนต์ หรือ 1.5% ปิดที่ 48.10 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค.เพิ่มขึ้น 80 เซนต์ หรือ 1.6% ปิดที่ 49.96 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (23 ส.ค.) เนื่องจากนักลงทุนช้อนซื้อเก็งกำไร หลังจากสัญญาทองคำร่วงลงติดต่อกัน 2 วันทำการก่อนหน้านี้ อย่างไรก็ตาม ทองคำขยับขึ้นเพียงเล็กน้อย เนื่องจากนักลงทุนระมัดระวังการซื้อขายก่อนที่นางเจเน็ต เยลเลน ประธานธนาคารกลางสหรัฐ (เฟด) จะกล่าวสุนทรพจน์ในการประชุมที่เมืองแจ็คสัน โฮล ในวันศุกร์นี้
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 2.7 ดอลลาร์ หรือ 0.2% ปิดที่ระดับ 1,346.1 ดอลลาร์/ออนซ์
สัญญาโลหะเงินส่งมอบเดือนก.ย.เพิ่มขึ้น 6.3 เซนต์ หรือ 0.33% ปิดที่ 18.922 ดอลลาร์/ออนซ์
สัญญาพลาตินัมส่งมอบเดือนต.ค.เพิ่มขึ้น 3.1 ดอลลาร์ หรือ 0.28% ปิดที่ 1,111.3 ดอลลาร์/ออนซ์
สัญญาพัลลาเดียมส่งมอบเดือนก.ย.เพิ่มขึ้น 7.70 ดอลลาร์ หรือ 1.1% ปิดที่ 699.85 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลเยน ในการซื้อขายที่ตลาดนิวยอร์กเมื่อคืนนี้ (23 ส.ค.) ขณะที่นักลงทุนจับตาการกล่าวสุนทรพจน์ของนางเจเน็ต เยลเลน ประธานธนาคารกลางสหรัฐ (เฟด) ในการประชุมประจำปีของเฟดที่เมืองแจ็คสัน โฮล รัฐไวโอมิ่ง ในวันศุกร์นี้
ดอลลาร์สหรัฐอ่อนค่าลงเมื่อเทียบกับเยนที่ระดับ 100.24 เยน จากระดับ 100.29 เยน และเพิ่มขึ้นเมื่อเทียบฟรังก์สวิส ที่ระดับ 0.9630 ฟรังก์ จากระดับ 0.9618 ฟรังก์ ในขณะที่ขยับลงเมื่อเทียบดอลลาร์แคนาดาที่ระดับ 1.2915 ดอลลาร์แคนาดา จากระดับ 1.2959 ดอลลาร์แคนาดา
เงินยูโรอ่อนค่าลงเมื่อเทียบดอลลาร์สหรัฐ ที่ระดับ 1.1305 ดอลลาร์สหรัฐ จากระดับ 1.1320 ดอลลาร์สหรัฐ ในขณะที่เงินปอนด์เพิ่มขึ้นแตะระดับ 1.3192 ดอลลาร์สหรัฐ จากระดับ 1.3131 ดอลลาร์สหรัฐ ส่วนเงินดอลลาร์ออสเตรเลียลดลงแตะระดับ 0.7617 ดอลลาร์สหรัฐ จากระดับ 0.7624 ดอลลาร์สหรัฐ